36000 ఎగువకు బీఎస్‌ఈ సెన్సెక్స్‌
- నాలుగో రోజూ మార్కెట్లలో భారీ ర్యాలీ
ముంబయి: అనుకూల పవనాల నేపథ్యంలో దేశీయ స్టాక్‌ మార్కెట్లు వరుసగా నాలుగో రోజూ లాభాల్లో పరుగులు తీశాయి. రూపాయి బలపడటం, అంతర్జాతీయ సానుకూల సంకేతాలు, చమురు దరలు తగ్గడం మార్కెట్‌ సెంటిమెంట్‌కు కలిసొచ్చాయి. వడ్డీ రేట్ల పెంపుపై ట్రంప్‌ ప్రభుత్వంతో ఫెడ్‌ రాజీ వైఖరి అవంభించవచ్చనే వార్తలు మార్కెట్‌కు బలాన్ని చేకూర్చాయి. దీనికి అనుగుణంగా ఫెడ్‌ ఛైర్మన్‌ పావెల్‌ కూడా వడ్డీరేట్ల పెంపు లక్ష్యం ముగింపు దశకు చేరిందని వ్యాఖ్యానించడం మార్కెట్లలో జోష్‌ నింపాయి. దీనికి తోడు చైనా అధినేత జిన్‌పింగ్‌, అమెరికా అధ్యక్షుడు ట్రంప్‌లు శనివారం భేటీ కానున్న నేపథ్యంలో వాణిజ్యయుద్ధం కొంత నిదానించవచ్చన్న వార్తలు మార్కెట్లలో కొత్త ఆశలను నిపాయి.దీంతో మార్కెట్లు లాభాల్లో పయనించాయి. సెన్సెక్స్‌ ప్రతిష్ఠాత్మక 36వేల మైలురాయిని మళ్లీ అందుకోగా.. నిఫ్టీ కూడా 10,800 పైన స్థిరపడింది. ఒక దశలో 500 పాయింట్లకు పైగా లాభపడిన సెన్సెక్స్‌ చివరకు 453 పాయింట్ల లాభంతో 36,170 వద్ద ముగిసింది. అటు నిఫ్టీ కూడా 130 పాయింట్లు ఎగబాకి 10,859 వద్ద స్థిరపడింది.
మూడు నెలల గరిష్టానికి రూపాయి!
ముంబయి: అంతర్జాతీయ పరిణామాల నేపథ్యంలో డాలర్‌కు డిమాండ్‌ తగ్గడంతో దేశీయ కరెన్సీ రూపాయి విలువ క్రమంగా బలపడుతూ వస్తోంది. గురువారం సెషన్‌ ఆరంభంలోనే రూపాయి దాదాపు 57 పైసల మేర బలపడి 70.00లకు చేరువైంది. ఆ తర్వాత మరింతగా పుంజుకొని మధ్యాహ్నం 12.30 గంటల ప్రాంతంలో 72 పైసలు కోలుకుని 69.90గా ట్రేడ్‌ అయింది. సెంట్రల్‌ బ్యాంక్‌ వడ్డీ రేట్ల పెంపు లక్ష్యం ముగింపు దశకు చేరిందని అమెరికా ఫెడరల్‌ రిజర్వ్‌ బ్యాంక్‌ చైర్మన్‌ జెరోమీ పావెల్‌ చేసిన వ్యాఖ్యలతో ఇతర కరెన్సీలతో పోలిస్తే అమెరికా డాలరు విలువ బలహీన పడుతోందని ఫారెక్స్‌ డీలర్లు అభిప్రాయ పడుతున్నారు. దీనికి తోడు ముడిచమురు ధరలు తగ్గడం, దేశీయ మార్కెట్లలో విదేశీ పెట్టబుడులు పెరగడం కూడా రూపాయి బలోపేతానికి కారణమవుతున్నాయని విశ్లేషకులు చెబుతున్నారు. రూపాయి విలువ 70 దిగువకు రావడం గత మూడునెలల్లో ఇదే తొలిసారి.
మీ స్నేహితులకు రికమెండ్ చెయ్యండి